“কাউকে ছাড়ব না,” দিল্লি বিস্ফোরণ নিয়ে বিরাট বার্তা মোদির

ওয়েব ডেস্ক: দিল্লির বিস্ফোরণের (Delhi Blast) ঘটনায় নিয়ে এবার সরব হলেন দেশের প্রধানমন্ত্রী নরেন্দ্র মোদি (Narendra Modi)। ভুটান (Bhutan) সফরে গিয়ে তিনি হুঙ্কার দিলেন যে, এই ষড়যন্ত্রের পিছনে যে বা যারা রয়েছে, তাদের ক্ষমা করা হবে না। মঙ্গলবার থিম্পুর এক জনসভা থেকে মোদি বলেন, “দিল্লির এই জঘন্য হামলার শিকড় যেখানেই থাকুক, সরকার তা খুঁজে বের করবে। অপরাধীদের কাউকে ছাড় দেওয়া হবে না। ক্ষতিগ্রস্ত পরিবারের পাশে কেন্দ্রীয় সরকার রয়েছে।”

এদিকে এই ঘটনার তদন্তে উঠে এসেছে নয়া তথ্য। প্রাথমিক রিপোর্টে স্পষ্ট হয়েছে যে, পাকিস্তান মদতপুষ্ট এক কুখ্যাত জঙ্গি সংগঠন এই হামলার নেপথ্যে রয়েছে। দিল্লি পুলিশের স্পেশ্যাল সেল জানিয়েছে, হামলার মূল অভিযুক্ত কাশ্মীরের চিকিৎসক উমর উন নবি, যিনি জইশের হরিয়ানার ফরিদাবাদ মডিউলের সক্রিয় সদস্য ছিলেন।

আরও পড়ুন: দিল্লিতে বিস্ফোরণ কাণ্ডে পুলওয়ামা যোগ! পুলিশের হাতে চাঞ্চল্যকর তথ্য

তদন্তে জানা গিয়েছে, উমর উন নবি বিস্ফোরণের আগে থেকেই পুলিশের নজরে ছিলেন। রবিবার তাঁর দুই ঘনিষ্ঠ সহযোগী চিকিৎসক—মুজাম্মিল শাকিল ও আদিল আহমেদ রাঠার—গ্রেফতার হওয়ার পর থেকেই তিনি পালানোর চেষ্টা করছিলেন। সোমবার সন্ধ্যায় লালকেল্লার পাশে নেতাজি সুভাষ মার্গে তাঁর ব্যবহৃত একটি সাদা গাড়িতেই ঘটে ভয়াবহ বিস্ফোরণ। পুলিশের অনুমান, বিস্ফোরণে ব্যবহৃত হয়েছিল উচ্চক্ষমতাসম্পন্ন অ্যামোনিয়াম নাইট্রেট ফুয়েল অয়েল, যা শিল্পক্ষেত্রে বিস্ফোরণ কাজে ব্যবহৃত হয়।

এদিকে সিসিটিভি ফুটেজে দেখা গিয়েছে, সিগন্যালের কাছে গাড়িটি থেমে থাকা অবস্থায় বিস্ফোরণ ঘটে। মুহূর্তের মধ্যে আগুন ছড়িয়ে পড়ে আশপাশের আরও ২২টি গাড়িতে। আগুনের তীব্রতায় ছড়িয়ে পড়ে ধোঁয়ার স্তম্ভ, আতঙ্ক ছড়ায় আশপাশের এলাকায়। দিল্লি পুলিশ ও এনআইএ যৌথভাবে এই ঘটনার তদন্তে নেমেছে।